Dôvodová správa

I.	Všeobecná časť

Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (ďalej len „návrh zákona“) mimo plánu legislatívnych úloh vlády Slovenskej republiky na rok 2013. Návrh zákona bol vypracovaný ako iniciatívny.

V Slovenskej republike sa v súčasnosti tlač kontrolných známok určených na označovanie spotrebiteľských balení cigariet uskutočňuje v dvoch komerčných tlačiarňach. V rámci boja proti daňovým únikom na spotrebnej dani z tabakových výrobkov došlo už v minulosti k úprave tlače kontrolných známok tým spôsobom, že povolenie na tlač kontrolných známok možno vydať iba takej osobe, ktorá má technické vybavenie na tlač dokumentov zabezpečených pred falšovaním, pozmeňovaním a iným zneužitím na daňovom území. Vzhľadom na to, že aj takto upravený doterajší systém tlače, distribúcie a používania kontrolných známok bol vo vzťahu k daňovým únikom na spotrebnej dani z tabakových výrobkov identifikovaný ako rizikový, bol vypracovaný nový systém tlače a distribúcie kontrolných známok určených na označovanie spotrebiteľských balení cigariet, ako aj ostatných tabakových výrobkov, a to tabaku, cigár a cigariek. 
 
V snahe ochrániť zdravie obyvateľov elimináciou nelegálne vyrobených tabakových výrobkov a súčasne zamedziť daňovým únikom na spotrebnej dani z tabakových výrobkov ako aj s ohľadom na to, že tabakové výrobky patria k produktom najviac zaťaženým spotrebnou daňou a hlavným kontrolným prvkom pri predaji tabakových výrobkov je kontrolná známka, sa Ministerstvo financií Slovenskej republiky navrhuje zvýšiť bezpečnosť tlače kontrolných známok a predkladá návrh zákona, ktorým sa s účinnosťou od 1. októbra 2014 ustanovuje nový systém tlače kontrolných známok založený na štátnej tlačiarni a zavádzajú sa nové ochranné prvky na kontrolnej známke. Súčasne sa s účinnosťou od 1. januára 2015 rozširuje označovanie kontrolnou známkou na ostatné tabakové výrobky.

Zriadením štátnej tlačiarne sa:
-	zúži okruh osôb, ktoré budú poznať ochranné prvky aplikované na kontrolnú známku, 
-	zjednoduší sa kontrola pravosti kontrolných známok,
-	eliminuje sa priestor na falšovanie kontrolných známok. 

V návrhu zákona sa stanovuje, že Finančné riaditeľstvo Slovenskej republiky vykonáva dozor nad nakladaním s kontrolnými známkami, materiálmi použitými na výrobu kontrolných známok, likvidáciou vytlačených tlačových listov kontrolných známok a materiálov používaných na tlač kontrolných známok. Finančné riaditeľstvo Slovenskej republiky zabezpečuje odovzdanie kontrolných známok odberateľovi kontrolných známok.

Ďalším cieľom návrhu zákona je:
–	zaviesť označovanie kontrolnou známkou pri všetkých tabakových výrobkoch s cieľom eliminovať daňové úniky na spotrebnej dani z tabakových výrobkov,
–	v rámci boja proti daňovým podvodom sprísniť obchodovanie s tabakovou surovinou a zaviesť zdaňovanie tabakovej suroviny (sušených tabakových listov),
–	zlepšiť podnikateľské prostredie, a to znižovaním administratívnej záťaže najmä pre registrované subjekty, ako i zjednodušiť procesy registrácie nových daňových subjektov,
–	zrušiť ustanovenia obmedzujúce formu predkladania žiadostí.

Vplyvy návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov. 

Predkladaný návrh zákona nebude mať vplyv na rozpočty obcí a rozpočty vyšších územných celkov.

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie. 

II. Osobitná časť 

K Čl. I

K bodu 1
Navrhuje sa zadefinovať spotrebiteľské balenie tabaku, cigár alebo cigariek v súvislosti so zavedením označovania kontrolnou známkou aj na tieto tabakové výrobky.

K bodu 2
Navrhuje sa upraviť ustanovenie v takom zmysle, že znak pre sadzbu dane sa bude aplikovať na kontrolnú známku pri všetkých tabakových výrobkoch.

K bodom 3, 4 a 39
Navrhuje sa, aby sa kontrolnou známkou okrem cigariet označovali aj tabak, cigary a cigarky a zároveň sa upravuje systém tlače a distribúcie kontrolných známok tak, aby tlač kontrolných známok zabezpečovala štátna tlačiareň a odovzdávanie kontrolných známok odberateľovi kontrolných známok zabezpečovalo finančné riaditeľstvo.
Cenu kontrolných známok stanoví ministerstvo v osobitnom predpise. Súčasne sa na kontrolnú známku zavádza nový identifikačný prvok, ktorým je jedinečné identifikačné číslo kontrolnej známky. 
V nadväznosti na uplatňovanie pravidiel štátnej pomoci je tlač kontrolných známok štátnou tlačiarňou zlučiteľná s vnútorným trhom a je vyňatá z notifikačnej povinnosti, ak ide o štátnu pomoc vo forme náhrady za služby vo verejnom záujme vo výške menej ako 15 mil. eur ročne, a to v súlade s rozhodnutím Komisie (EÚ) z 20. decembra 2011 o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu a súčasne spĺňa podmienky stanovené týmto rozhodnutím. Ide o náhradu za poskytovanie služieb všeobecného hospodárskeho záujmu, pričom náhrada za túto službu je v súlade s čl. 2 až 6 predmetného rozhodnutia Komisie (EÚ). Výška náhrady nepresiahne sumu potrebnú na pokrytie čistých nákladov, ktoré vznikli a primeraný zisk. Náklady, ktoré je potrebné zohľadniť, zahŕňajú všetky náklady, ktoré vznikli počas poskytovania služby všeobecného hospodárskeho záujmu. V prípade, že podnik vykonáva aj činnosti, ktoré nespadajú do rozsahu služby všeobecného hospodárskeho záujmu, možno zohľadniť len náklady súvisiace so službou všeobecného hospodárskeho záujmu.
Odberateľ kontrolných známok je povinný elektronicky požiadať colný úrad o vydanie kontrolných známok. Colný úrad bezodkladne potvrdí prijatie žiadosti a najneskôr do troch pracovných dní po dni, kedy potvrdil prijatie žiadosti, oznámi odberateľovi kontrolných známok počet kontrolných známok, ktoré môže odobrať a termín prevzatia kontrolných známok. Zamestnanec finančného riaditeľstva vyhotoví o odovzdaní kontrolných známok úradný záznam v dvoch vyhotoveniach.
Ďalej sa ustanovuje povinnosť pre tlačiareň viesť evidenciu o množstve ceninového papiera použitého na tlač, o počte vytlačených tlačových listov kontrolných známok, počte vytlačených kontrolných známok, množstve iného materiálu použitého na tlač kontrolných známok, množstve zničeného ceninového papiera pri tlači a o zničených alebo poškodených kontrolných známkach. Zároveň má tlačiareň povinnosť finančnému riaditeľstvu predkladať specimen kontrolnej známky pri každej zmene v ochranných či grafických prvkoch kontrolnej známky. 
Ak odberateľovi kontrolnej známky zaniklo alebo bolo odňaté povolenie podľa tohto zákona, alebo nastala iná skutočnosť, ktorá má za následok, že odberateľ kontrolných známok už ním prevzaté kontrolné známky nemôže použiť na označenie spotrebiteľského balenia tabakových výrobkov, musí nepoužité kontrolné známky odovzdať colnému úradu. 
Finančné riaditeľstvo a odberateľ kontrolných známok sú povinní viesť evidenciu kontrolných známok. Zároveň sa umožňuje verejná kontrola pravosti a originality predávaných  tabakových výrobkov spotrebiteľmi tak, že si spotrebitelia budú môcť skontrolovať pravosť kupovaných tabakových výrobkov prostredníctvom webu finančného riaditeľstva, ktoré bude na svojej internetovej stránke zverejňovať počet kontrolných známok s uvedením ich identifikačného čísla, ktoré boli nalepené na spotrebiteľské balenia cigariet s rovnakou cenou a na tabak, cigary alebo cigarky s  rovnakým počtom kusov alebo hmotnosťou.
Keďže tabakové výrobky patria k najviac zaťaženým spotrebnou daňou a hlavným kontrolným prvkom pri ich predaji je kontrolná známka, finančné riaditeľstvo vykonáva  dozor nad nakladaním s kontrolnými známkami, materiálmi použitými na výrobu kontrolných známok, likvidáciou vytlačených tlačových listov kontrolných známok a materiálov používaných na tlač kontrolných známok. Výdaj kontrolných známok odberateľovi kontrolných známok bude zabezpečovať zamestnanec finančného riaditeľstva v tlačiarni. 
    V nadväznosti na podvody a kontrolné zistenia správcu dane pri odoberaní vyššieho počtu kontrolných známok odberateľmi kontrolných známok než je zložená zábezpeka na daň, ustanovuje sa možnosť colnému úradu znížiť počet objednaných kontrolných známok, a to podľa počtu spotrebiteľských balení tabakových výrobkov uvedených do daňového voľného obehu. Zároveň je odberateľ kontrolných známok povinný viesť evidenciu odobratých a použitých kontrolných známok. 

K bodom 5 a 7
V súvislosti so zavedením označovania spotrebiteľských balení tabaku, cigár a cigariek kontrolnou známkou, je potrebné upraviť ustanovenie upravujúce vrátenie dane a zákaz predaja.

K bodu 6
V súlade s odbúravaním administratívnej záťaže sa ustanovuje, že platiteľ dane, ktorého daňová povinnosť za zdaňovacie obdobie nepresiahne 5 eur, s výnimkou prevádzkovateľa daňového skladu a oprávneného príjemcu, nie je povinný podať daňové priznanie a zaplatiť daň.

K bodu 8
S cieľom eliminovať daňové úniky pri uplatňovaní nároku na vrátenie spotrebnej dane z tabakových výrobkov sa ustanovenie spresňuje tak, že za preukázateľne zdanené tabakové výrobky sa nepovažujú tabakové výrobky, ak spotrebná daň z nich nebola preukázateľné zaplatená.

K bodu 9
V nadväznosti na elimináciu daňových únikov na spotrebnej dani z tabakových výrobkov a poznatky z praxe sa navrhuje upraviť príslušné ustanovenie tak, aby bolo zrejmé, že vlastnoručne zhotoviť cigarety je možné iba zo zdaneného tabaku.

K bodu 10
Legislatívno-technická úprava ustanovenia.

K bodom 11 až 13, 17 až 19, 21 až 26
V súvislosti so znížením administratívnej záťaže daňových subjektov sa navrhuje nevyžadovať od daňových subjektov také údaje, ktoré správca dane pri správe dane nevyužíva alebo ich už má k dispozícií, resp. si ich vie sám zistiť z iných voľne prístupných databáz, alebo zo svojho informačného systému, keďže sú predkladané na základe povinností vyplývajúcich zo zákona č. 563/2009 Z. z. o správe daní (daňový poriadok) v znení neskorších predpisov (ďalej len „zákon č. 563/2009 Z. z.“). V súvislosti s navrhovanými zmenami sa zníži nielen administratívna záťaž daňovému subjektu, ale aj finančné prostriedky, ktoré by v súvislosti s predkladaním dokumentov musel vynaložiť. Zároveň sa na základe navrhovaných opatrení znížia výdavky správcu dane súvisiace so správou dane. Súčasne sa spresňuje spôsob podania, ktorý sa zosúlaďuje so zákonom č. 563/2009 Z. z. 

K bodu 14
Znenie ustanovenia sa upravuje tak, aby bolo jednoznačné a zrejmé, že ide len o nedoplatky na spotrebnej dani z tabakových výrobkov.
K bodom 15 a 20
	Ustanovenia sa upravujú v tom zmysle, že žiadateľ o registráciu nesmie mať nedoplatky aj na príspevkoch na starobné dôchodkové sporenie.

K bodu 16 
V rámci boja proti daňovým únikom ako i z dôvodu, že sa spotreba presúva zo zdanených cigariet k nezdanenej tabakovej surovine (tabakovým listom), sa navrhuje zaviesť komplexnú úpravu sledovania obehu tabakovej suroviny a jej zdaňovania, ak sa táto použije na konečnú spotrebu. Na základe uvedeného bude dôkladne monitorovaný správcom dane aj tok tabakovej suroviny z iných členských štátov alebo tretích štátov na daňové územie vrátane kontroly jej obehu v rámci daňového územia. Súčasne sa ustanovuje vznik daňovej povinnosti ako i platiteľ dane v prípade konečnej spotreby tabakovej suroviny a tiež sa ustanovenie legislatívno-technicky upravuje so zreteľom na navrhované zmeny týkajúce sa obchodovania s tabakovou surovinou.

K bodu 27
Navrhuje sa ustanoviť, aby bol správca dane pri výkone daňového dozoru a daňovej kontrole oprávnený požiadať odberateľa kontrolných známok o predloženie kontrolných známok colnému úradu, a to aj ak sa kontrolné známky nachádzajú mimo daňového územia.

K bodom 28 až 31, 34 a 35
Legislatívno-technická úprava v nadväznosti na zmeny súvisiace s označovaním všetkých tabakových výrobkov kontrolnou známkou, zmenou tlače a distribúcie kontrolných známok a obchodovania s tabakovou surovinou.

K bodu 32
Legislatívno-technické úpravy ustanovení týkajúcich sa správnych deliktov v nadväznosti na úpravy § 9a a § 9b. 

K bodu 33
Ustanovenie upravujúce správny delikt, pri ktorom colný úrad použije na úhradu dane zloženú zábezpeku na daň, sa navrhuje upraviť tak, aby bolo zrejmé, že správneho deliktu sa dopustí aj tá osoba, ktorá nezaplatila daň a zábezpeku na daň má zloženú formou bankovej záruky.

K bodu 36
	V nadväznosti na skutočnosť, že z pohľadu daňových únikov sú tabakové výrobky vysoko rizikové predmety, je potrebná okamžitá reakcia colného úradu  ak  daňové subjekty podnikajúce v oblasti tabakových výrobkov porušujú daňové predpisy. Z toho dôvodu je nutné, aby pri niektorých rozhodnutiach colného úradu o odňatí povolenia, ako napríklad povolenia na prevádzkovanie daňového skladu, nebolo prípustné odvolanie, čo  znamená, že rozhodnutie o odňatí tohto povolenia by nadobudlo právoplatnosť už dňom jeho doručenia, resp. niektoré rozhodnutia colného úradu týkajúce sa administratívnych povinností by nemali odkladný účinok.
	Navrhovaná úprava ďalej umožní daňovým subjektom, ktoré sú už colným úradom evidované, registrované alebo majú vydané iné povolenie a požiadajú colný úrad o ďalšiu evidenciu, registráciu alebo vydanie iného povolenia podľa tohto zákona alebo podľa zákona 
č. 98/2004 Z. z. o spotrebnej dani z minerálneho oleja v znení neskorších predpisov, alebo zákona č. 530/2011 Z. z. o spotrebnej dani z alkoholických nápojov v znení neskorších predpisov, nepredkladať colnému úradu tie prílohy žiadostí, ktoré už boli pri inom konaní predložené colnému úradu za podmienky, že ku dňu podania novej žiadosti sú tieto doklady aktuálne alebo použiteľné na právne úkony.
K bodu 37
V nadväznosti na zámer plynulého prechodu pri tlači kontrolných známok z komerčných tlačiarní na štátnu tlačiareň, je potrebné pre odberateľov kontrolných známok vytvoriť právnu istotu pri ich podnikateľských zámeroch. Z toho dôvodu je potrebné vytvoriť dostatočný časový priestor na vytlačenie nových kontrolných známok. Na základe uvedeného sa navrhuje, aby do 31. decembra 2014 mohli byť kontrolné známky tlačené nielen štátnou tlačiarňou, ale zároveň aby sa počas toho obdobia uskutočňovala tlač kontrolných známok i v tých tlačiarňach, ktoré majú povolenie na tlač vydané podľa doterajších predpisov (komerčných tlačiarňach). Súčasne sa z tohto dôvodu stanovujú lehoty na označovanie, uvádzanie do daňového voľného obehu a dopredaje spotrebiteľských balení cigariet, ktoré sú označené kontrolnými známkami vytlačenými komerčnými tlačiarňami a zavádza sa aj povinnosť predávať prioritne spotrebiteľské balenia cigariet označené starými kontrolnými známkami. Zároveň sa v prechodných ustanoveniach upravujú lehoty na uvádzanie do daňového voľného obehu a dopredaj spotrebiteľských balení tabaku, cigár alebo cigariek, ktoré nie sú označené kontrolnou známkou, ako aj úprava žiadosti o zaradenie do evidencie dovozcov tabakových výrobkov a držiteľov povolenia na obchodovanie s tabakovou surovinou. Spotrebiteľské balenie tabaku, cigár a cigariek sa bude označovať kontrolnou známkou  až od 1. januára 2015.

K bodu 38
V nadväznosti na potrebu zabezpečiť duálny systém tlače kontrolných známok, je potrebné zrušiť doterajšiu vyhlášku, ktorou sa ustanovujú podrobnosti o vyhotovení kontrolnej známky na označovanie spotrebiteľského balenia cigariet s účinnosťou od 1. januára 2015.  

K čl. II
Tento zákon nadobúda účinnosť 1. januára 2014,  okrem bodov upravujúcich problematiku tlače a distribúcie kontrolných známok, ktoré nadobúdajú účinnosť 1. októbra 2014 a ustanovenia týkajúceho sa rozšírenia označovania kontrolnou známkou na ostatné tabakové výrobky a zrušenia doterajšej vyhlášky, ktorou sa ustanovujú podrobnosti o vyhotovení kontrolnej známky na označovanie spotrebiteľského balenia cigariet, ktoré nadobudnú účinnosť 1. januára 2015.